Cyklende på vej hjem fra arbejde i Vestre Fængsel blev en 43-årig fængselsbetjent standset af flere voldsmænd på Enghavevej ud for 172 og mishandlet på det groveste.

Han fik knytnæveslag og spark i hovedet og på kroppen, flere knivstik i baglåret og ballen og blev slået flere gange i hovedet med en skiftenøgle.

Selv om fængselsbetjenten var i 'potentiel livsfare', har politiet opgivet at tiltale et 24-årigt medlem af banden Loyal To Familia for drabsforsøg, fordi politiet ikke kan bevise, at voldsmændene havde til hensigt at slå ham ihjel.

Derfor er LTF-bandemedlemmet nu tiltalt for grov vold mod en person i offentlig tjeneste. Han stilles for Københavns Byret på mandag, mens politiet stadig mangler at identificere de to-tre andre gerningsmænd fra overfaldet, som skete den 18. juni 2015 klokken 19.07.

Se også: Bander truer og overfalder fængselsbetjente i fritiden

Til gengæld førte efterforskningen af overfaldet på fængselsbetjenten til afsløringen af en større kokain-sag, som den 24-årige LTF´er nu også er tiltalt i forening med tre mænd på 24, 28 og 33 år. Alle tiltalte nægter sig skyldige.

Kræves udvist til Pakistan

Den 24-årige LTF´er er pakistansk statsborger og anklagemyndigheden kræver ham udvist efter dom.

Senioranklager Andreas Emil Christensen siger til Ekstra Bladet, at han under retssagen vil forsøge at få afdækket motivet til overfaldet på fængselsbetjenten.

Se også: Fængselsbetjent stukket ned: Bandemedlem anholdt

- Men det er vores opfattelse, at det er hans funktion som fængselsbetjent i Vestre Fængsel, der er baggrunden, siger senioranklageren.

Anklageskriftet siger da også, at den 24-årige og de ukendte medgerningsmænd begik overfaldet efter 'forudgående aftale' og i 'anledning af denne funktions som fængselsbetjent i Vestre Fængsel'.

Ifølge anklageskriftet pådrog fængselsbetjenten sig flere stiksår i baglåret og ballen og flere læsioner i hovedet og på kroppen.

Der gik mere end et år, før det lykkedes politiet at sigte den 24-årige for overfaldet. Han blev fængslet den 5. juli sidste år, men er nu løsladt, mens den fem dage lange retssag kører.

Fik signal fra fængslet

Ekstra Bladet har tidligere beskrevet, hvordan angrebet på fængselsbetjenten virkede nøje planlagt, og at overfaldsmændene angiveligt reagerede på et fløjtesignal fra en eller flere indsatte på Vestre Fængsel, da betjenten cyklede ud af porten.

Så da den dengang 43-årige betjent cyklede rundt om hjørnet stod voldsmændene klar på Enghavevej.

Kokain-delen af retssagen handler om, at den 24-årige skal have solgt mindst 450 gram kokain for 30.000 euro - 225.000 kr. - på en adresse i Albertslund samt at have overdraget endnu to partier kokain på 60 og 152 gram til den 24-årige medtiltalte. De to andre tiltalte har haft andre roller i kokainsagen.

Derfor skyder banderne i gaderne